מי המציא את הדת? והאם יש לאלוהים זכות מה לומר בעניין?

הצעת הנחיה

רציונל תוכני
הלימוד בודק מה מקור תוקפה של המערכת הדתית (ההלכתית) שעוצבה על ידי אנשים לאורך הדורות. השאלה מציפה מיד שאלות רבות נוספות: האם תוקף המערכת חייב להיות מבוסס על דברי אלוהים, שאינו טועה לעולם? האם אלוהים כפוף למערכת חוקים אנושית? מה מקומם של האמונה האישית, של הספק והכפירה, כאשר המערכת מתגלה כלא מתפקדת או כלא צודקת?
אחת ממטרות הלימוד היא להציע גישה חלופית ומורכבת יותר לדיון על המערכת ההלכתית. מצד אחד יש נטייה לגנות את ההלכה מבלי לחקור את הפוטנציאל שלה בבניית תרבות עשירה ובעיצוב אורח חיים מוסרי וחברה צודקת. מצד שני קיימת הנטייה להצדיק באופן גורף ועיוור את המערכת ההלכתית, מבלי להתמודד עם שאלת תוקפה של ההלכה לנוכח  המעורבות האנושית ביצירתה.

הלימוד פותח בהקרנת קטעים מהסרט 'דוֹגמה' (Dogma) הבוחן שאלות אלו ממבט נוצרי (קתולי) אינטליגנטי והומוריסטי, ומשמש טקסט נוסף בדיון הקבוצתי. 

הצעה לקריאת המקורות: המקורות מתחילים בדרישת בנות צלפחד ממשה לשנות את החוקים. במילים אחרות, כיצד פותרים שאלה משפטית סבוכה שהמענה לה אינו נמצא בתורה עצמה, כלומר, כאשר המערכת איננה מספקת את התשובה. במקרה זה, אלוהים הוא העונה למשה ופוסק פסיקה חדשה המאפשרת לבנות לרשת את אביהן. 
במקור הבא מספר דברים, ההנחיה כיצד לפעול במקרים הבאים היא כבר אחרת. בעת שמתעורר מקרה משפטי קשה יש לעלות לירושלים ולהניח את השאלה לפתחם של שופטי בית הדין הגדול. שלוש פעמים כתוב: 'ועשית/ לעשות / תעשה את אשר יאמרו לך'. יש כאן ביסוס של מערכת שבה כוח הפסיקה נתון בידי החכמים. 
בסרט דוֹגמה נאמר 'חוקי הכניסה עלולים לטעות כי הם נוצרו על ידי בני אדם' וגם 'כל מה שאתם מחזיקים כאמת בארץ אני אחזיק כאמת בשמים' (המזכיר את הפסוקים 'אמת מארץ תצמח'  ו'לא בשמים היא'); ועוד 'בני אנוש לא מסוגלים לשרוד את הקול האמיתי האלוהי – עברנו את חמשת "אדם הראשון" הראשונים עד שתפסנו את זה' (המזכיר את מעמד הר סיני). אם יש זמן, אפשר להביא את הפירושים לפסוקים אלה - פירוש רש"י שלפיו מי שלא מסכים עם פסק הדין כנראה שלא הבינוֹ; את הרמב"ן שלפיו יש לציית כדי למנוע ריבוי פירושים; ואת הירושלמי שלפיו יש לציית רק אם ימין הוא אכן ימין ושמאל הוא אכן שמאל (כלומר, שימוש בשכל הישר). 

המדרש מסדר אליהו זוטא מסביר יפה את ההבדל שבין התורה שבכתב לתורה שבעל פה. נשאלת השאלה איך מתמודדים אלו שאינם מאמינים במקור האלוהי של התורה שבעל פה, עם סמכותה. הסיפור על הנוכרי שביקש ללמוד את כל התורה שבכתב מוסיף להקשות על  הסמכות הרבנית. המקור האחרון מהרמב"ם (משנה תורה, הלכות ממרים), מחזק בפרשנותו לפסוקים מספר דברים את סמכותו של בית דין הגדול בירושלים, ביצירת שלוש קטגוריות של חוקים: חוקים שקבעו חז"ל בתורה שבעל פה; הדברים הנלמדים מן המידות שהתורה נדרשת בהן; וסייגים הבאים לחזק את הדת ולתקן את העולם. 

כמה מסרים ורעיונות מהסרט: בחוקי הדת הקתולית יש פרצה - אם מקבלים מחילה ומתים לפני שחוטאים שוב, זוכים למקום בגן עדן. מלאך המוות מתכנן מהלך זה משום שהוא אוצה  לחזור ולחיות בנוכחות אלוהים. אלא שאם הוא יצליח, הוא יוכיח שאלוהים הוא בעל יכולת לטעות, מפני שאלוהים גירש אותו בצדק - ובכך יביא לסוף העולם. בנוסף, נטען כי ישו רצה רעיונות והתנגד ליצירת מערכות של אמונה, שכן יותר קל לשנות רעיונות מאמונות. אמנם תפקיד הדת הוא ליצור נורמות כדי שבני האדם יוכלו 'ללכת בדרכי אלוהים'. המלאך לוקי מעדיף את המערכת האנושית (חיים במדינת וויסקונסין) ולעומתו, המלאך ברטלבי מעדיף מרד נגד אלוהים כדי לחזור לשהות בנוכחותו של אלוהים. הוא מקנא בבני האדם כיוון שלדעתו הם קיבלו הכול: גם בחירה אם להאמין או לא ויכולת להתעלם מהכאב שבחיים ללא אלוהים; וגם את ההזדמנות לעשות תשובה. למלאכים לעומת זאת, אין אפשרות בחירה.     

הלימוד מתאים לצעירים ולמבוגרים. השילוב בין לימוד ו'סרט פולחן' מתאים במיוחד לפעולת ערב ארוכה לצעירים.  
 
המקורות:
1.	פתיחה: קטעים מתוך הסרט Dogma (1999, ארה"ב, כתב וביים: קווין סמית). פנטזיה קומית שבה שני מלאכים שסרחו – לוקי וברטלבי (מאט דיימון ובן אפלק), נידונו לגלות-נצח בוויסקונסין. במקרה הם מגלים שאם יעברו מתחת לקשת ברוכה בכנסיה בניו-ג'רסי, הם יוכלו לשוב לצבא השמים. הבעיה היא שבכך יביאו את קץ האנושות. על מנת למנוע את האפוקליפסה, מופיע המלאך מטאטרון, שופרו של אלוהים, בחדר השינה של עובדת במכון להפלות הסובלת ממשבר אמונה (לינדה פיורנטינו), ומכריז עליה כעל המושיעה האחת והיחידה. זו מקבלת עליה את השליחות, ויוצאת למסע גאולה אישי וקוסמי, שבמהלכו היא פוגשת בשלל יצורים שמימיים ואלוהים עצמה.
2.	במדבר, פרק כו פסוקים נב-נז; פרק כז פסוקים א-יא.   
3.	דברים, פרק יז פסוקים ח-יג. 
4.	סדר אליהו זוטא, פרק ב  
5.	תלמוד בבלי, מסכת שבת, דף לא, עמוד א.
6.	רמב"ם, משנה תורה, הלכות ממרים, פרק א, א-ב.

תיאור מתודי

פתיחה: (15-20 דקות): מומלץ לפתוח את הדיון בקטעים מתוך הסרט Dogma – בעיקר  השיחה בין המלאכים לוקי וברטלבי בתחנת הרכבת המתארת את לב המחלוקת ביניהם. 

לימוד בחברותא: כל המקורות בדף יילמדו בחברותא, בעזרת השאלות המנחות.

אסיף: בדיון המסכם אפשר להתייחס לנקודות הבאות: 
•	מה הייתה מטרת חז"ל ביצירת ההלכה? האם יש למערכת תוקף בעבורך? 
•	האם המערכת הדתית תורמת לחייך האישיים? לחיי הקולקטיב היהודי? אם כן, במה?
•	האם המערכת הדתית מקשה על אמונתך? מחזקת אותה?
•	האם המערכת הדתית יכולה לתפוס מקום בחייך אם את/ה לא מאמינ/ה באלוהים?
•	האם ייתכן אורח חיים יהודי, לאו דווקא הלכתי, גם ללא המערכת הדתית? 
•	האם מרד נגד המערכת ההלכתית זהה למרד נגד אלוהים? 

הקרנת הסרט: אפשר להקרין את הסרט במלואו בסוף המפגש.